text: বাংলাদেশের সংবিধান বিশ্বের সর্বশ্রেষ্ঠ সংবিধানগুলোর মধ্যে অন্যতম: স্পিকার - Daily Manobkantha
  বাংলাদেশের সংবিধান বিশ্বের সর্বশ্রেষ্ঠ সংবিধানগুলোর মধ্যে অন্যতম: স্পিকার
  নিজস্ব প্রতিবেদক | Publish on 13/02/2018 7:15 PM
  বিশ্বের সর্বশ্রেষ্ঠ সংবিধানগুলোর মধ্যে বাংলাদেশের সংবিধান অন্যতম ও অনন্য বলে দাবি করেছেন জাতীয় সংসদের স্পিকার ড. শিরীন শারমিন চৌধুরী। মঙ্গলবার ঢাকার ন্যাশনাল ডিফেন্স কলেজ আয়োজিত এক সেশনে বক্তৃতাকালে তিনি দাবি করে বলেন, এ সংবিধান উত্তরাধিকার সূত্রে নয়, বরং লাখো শহীদের রক্তের বিনিময়ে অর্জিত। জাতির পিতা শেখ মুজিবুর রহমানের নেতৃত্বে বাংলাদেশের স্বাধীনতা অর্জিত হওয়ার অব্যবহিত পরেই অতি স্বল্প সময়ে বঙ্গবন্ধু ৪ নভেম্বর ১৯৭২ এ জাতিকে উপহার দেন এ অনন্য সংবিধান।
  স্পিকার বলেন, রাষ্ট্রের ৩টি অংগ-নির্বাহী বিভাগ, আইন সভা ও বিচার বিভাগ। এই ৩টি অংগ সংবিধান অনুযায়ী জনগণের স্বার্থেই কার্যাবলী সম্পাদন করে থাকে। সংবিধানের অনুচ্ছেদ ৭ অনুযায়ী প্রজাতন্ত্রের সকল ক্ষমতার উৎস জনগণ উল্লেখ করে স্পিকার বলেন, জনগণের কল্যাণের বিষয়টি নিশ্চিত করতে রাষ্ট্রের ৩টি অংগের কার্যাবলীর মধ্যে সমন্বয় ও সংগতি থাকতে হবে।
  তিনি বলেন, রাষ্ট্র পরিচালনার ক্ষেত্রে সংবিধান জনগণের মৌলিক অধিকারগুলো সংরক্ষণ করে ও নিশ্চয়তা প্রদান করে। বাংলাদেশের সংবিধানে গণতন্ত্র, সমাজতন্ত্র, ধর্ম নিরপেক্ষতা এবং জাতীয়তাবাদ- এই চারটি মূলনীতিকে সমুন্নত রাখা হয়েছে- যার ভিত্তিতে রাষ্ট্র পরিচালিত হচ্ছে। বাংলাদেশ এগিয়ে চলছে বঙ্গবন্ধুর কাঙ্ক্ষিত সোনার বাংলার ঠিকানায়। এরই মধ্যে এমডিজি অর্জিত হয়েছে- এসডিজি'র লক্ষ্যে কাজ চলছে- যেখানে কেউ পিছিয়ে থাকবে না।